khistorydata/jeongjo-sjw-relations huggingface dataset:
정조 7년 · 목
吏曹啓言。李基讓等罷黜。擧實草記事命下矣。今此李基讓。以五考之窠。兩次居中。依例罷職。而旣有勿遞之特敎。故置之不論。京司殿最中。部官外點下者。引儀金載道。旣以下考施行。至於內醫院官員點下者。則旣非東西班正職。故不爲擧論。敎以。殿最至嚴。豈可以特敎。置之不論乎。伊日注書之問于該曹也。該曹分明以元無罷黜之例奏。對問于兵曹。更爲草記。又啓言。殿最事。問于兵曹更草記事命下矣。問于兵曹吏。則以爲。本曹所屬京官參下。有朔數。故二中則罷職。參上元無瓜滿之規。雖二中不爲罷職仰對。蓋緣該吏。只知西銓法例而然。至於本曹。則京職俱有瓜限。限內二中。自在應罷。臣等不能援據法典。措辭稟裁。不審之失。惶恐待罪。敎以。南部官點下之本意。部內餓殍。不卽掩瘞之故。欲施警飭。以責來頭。更思之。則伊日入直郞官。卽奉事李鋐也。渠則明是出番。合有參恕之道。又況考績至嚴。旣已連中之後。越法仍置。太無意義。元啓目中。都事李基讓名上點下處。爻周以下。本曹依此知悉。卿等勿待罪。
정조 7년 · 강
命刑曹三堂罷職。賑廳吏胥盡數推捉。通同捧供。
정조 7년 · 목
因刑曹賑廳書吏金百孫原情。敎以。出付本曹。使之究問。蓋欲知不卽捧甘之委折。兼欲問不以實告之事狀。在本曹道理。推廣傳敎言外之旨。發爲問目。逐條査詰。罪人對供之未暢處。反覆盤問。期於得情。然後始可修正文書入啓。而觀此草供問目。全不成樣。囚供草率莫甚。委折也事狀也。無一指陳。特敎之下。本曹擧行。焉敢乃爾。況判堂則向來飭敎。何等嚴截。而然又事事玩愒。殆若不欲檢細務者然。意之所存。誠莫曉也。此而每每寬恕。當此頹綱日就掃地之日。無以警他具僚。武將處地。與他自別。則到處伎倆。唯在干沽二字。此等處不欲任他。判堂李柱國亟施罷職不敍之典。兼管御將之代。卽令廟堂議稟。亞堂三堂。廉隅所在。勢難冒當。一體罷職。三堂未差之代。前望單子入之。待下批牌招。開坐擧行。而萬一再供之後。又復如前吞吐。嚴刑究問。斷不可已。以此添問目取招。該廳許多吏胥。只以此一人句當者。該廳事節節駭然。所謂該廳吏胥。盡數推捉。通同捧供。前後所犯中。當該者爲誰某。各各指名捧侤音。修啓目入啓。
정조 7년 · 강
以李在協爲刑曹判書。金夏材爲參判。 前望也。
정조 7년 · 강
命訓鍊大將具善復。兼察御將。
정조 7년 · 목
御將李柱國罷職也。
정조 7년 · 강
以徐有大爲御營大將。備薦也。
정조 7년 · 강
命陰城縣監李周憲。原州判官徐琢修拿處。
정조 7년 · 목
因洪忠監司申大升。 陰城縣監李周憲。令攸司稟處狀啓。敎以。致斃地方官當該守令。不可尋常處之。有難以災邑容貸。該縣監李周憲爲先罷黜。其罪狀依狀請。令該府拿問勘罪。究其根因。專由於當初發配邑。不能檢察之致。罪有浮於陰城倅。似此無前之擧。亦難以災邑容貸。原州判官徐琢修爲先罷黜。卽令該府拿來取招。今日政勿拘常格。各別擇。待下批當日下送。以此以彼兩道監司難免不飭之責。 洪忠監司申大升。原春監司徐鼎修竝推考。他餘件。令該曹稟處。
정조 7년 · 강
命時囚李漵分揀。 尹久東付過放送。
정조 7년 · 목
義禁府啓言。 賑恤廳郎廳李漵尹久東原情。游辭漫漶。泛稱遲晩。請刑推得情。敎以。李漵則以祀故不得仕進云。別無執言爲罪之端。卽爲分揀放送。此後發賣分給時。使之着意檢飭。 尹久東。觀其所供。無非遁辭。無論踏印文書與口傳分付。當初頒令。則期以翌曉。而忽於前夕黃昏。勿令聚集。住在郊外江上之類。未及聞知。事勢固然。況疲殘部屬。何以趁時遍傳乎。渠亦有料量。不知此箇事勢。而泛然分付。漫不致愼者。可謂罪上添罪。又以渠聆供中發賣之規言之。初次捧甘。以某日定期分付之後。至于期日前夕。而無某坊某契分排之捧甘。則該府道理。但當引用昨年已例。且遵初次捧甘。知委民人。領率等待。元非異事。以此以彼。無非該廳不善擧行之致。此囚從重勘律。斷不可已。而聞該廳發賣。在於明曉云。郞官之此時遞易。似或反貽民弊。姑先附過放送。俾卽惕念句檢。待各等畢分。還囚照律。
정조 7년 · 강
命賑廳吏張雲成姑囚。以待處分。
정조 7년 · 목
刑曹啓言。賑廳書吏張雲成照律。決杖一百。 瑞興縣定配所。請卽爲押送。敎以。姑爲囚禁。以待處分。
정조 7년 · 강
明日望　廟樓命齋宿。百官軍兵早食前來會。
정조 7년 · 목
敎曰。已例旣多。日寒如此。承史侍衛露處之弊。不可不念。明日當於望　廟樓齋宿。　祭時詣齋殿。自齋殿出次。以此分付。祭官房旣是帳外。依例入接之意分付。又敎曰。明日動駕時。百官早食前來會。軍兵亦勿差早聚會。依俄下傳敎。早食前待令事。一體申明分付。
정조 7년 · 강
命兩湖關東尤甚邑守令。全羅兵使仍任。
정조 7년 · 목
敎曰。今番都政瓜滿窠中。兩湖及關東尤甚之次邑守令。依北道例。限麥秋仍任。金[全:I-POSITION]羅兵使聞是瓜滿云。而此時本道迎送之弊。在所當恤。亦爲限麥秋仍任。又敎曰。都政。曾以念前後爲之有下敎矣。何間擧行與否。問于該曹以啓。
정조 7년 · 강
政院議啓。請寢親享之命。賜批。都承旨沈豊之。 左承旨朴祐源。右承旨林賜喆。 左副承旨安聖彬。右副承旨李時秀。同副承旨趙興鎭。
정조 7년 · 목
議啓以爲。　大享動駕。今已隔宵矣。昨晩以來。風威斗嚴。寒事愈劇。且今閭巷之間。輪感大熾。冒寒躬裸。不但臣民之所煎灼。洋洋　陟降之靈。豈不眷顧而悶然乎。聖慮及此。則亦必惕然反顧。不待臣等之屢煩。亟收親享之命。批以。勿須煩請。
정조 7년 · 강
藥院口啓請寢親享之命。賜批。都提調徐命善。 提調鄭民始。副提調沈豊之。
정조 7년 · 목
口啓以爲。寒威尤劇。徹夜將事。易致瑕損。臣等焦迫之極。罔知攸措。亟降允許。以副群情。批以。如何已也。豈待卿等之苦口陳請。況今　享日只隔一宵。尤不宜替攝。才於諸大臣箚批。略及予意。卿等退去。○再啓。批以。卿等勿復煩請。
정조 7년 · 강
領府事金尙喆陳箚請寢親享之命。賜批。
정조 7년 · 목
箚略曰。寒威陡劇。徹宵將事。非但有違於節宣之道。豈所以仰體　陟降眷顧之意哉。亟收親享之命。俯循群下之望焉。仍念臣於向日。忽然言語塞澁。特荷　聖慈。卽令先退。仍遣御醫。蔘補珍劑。尤極惶悚。惟冀卽命撤還。批以。愼節。奉慮無已。近日天氣陡寒。此時尤合加護。惟冀安心攝理。御醫看病。常例則然。又何必過加巽讓耶。臘　享期日在明。到今不可進退。箚陳無以副施。卿或諒恕未也。仍命遣史官傳諭。
정조 7년 · 강
右議政李福源陳箚。請寢親享之命。賜批。
정조 7년 · 목
箚略曰。顧今嚴沍栗烈之節。凌晨勞動。徹宵登降。萬一有一感觸外氣。其於節宣之義。果何如也。臣之冒死求對。動駕隔夜之際。豈得已哉。未蒙進接之命。倍切焦悶。特降攝儀之命焉。批以。間因事故。四　享俱不得躬將。如又命攝。情禮缺然。爲何如哉。卿須諒此區區之意。勿復困予。仍命遣史官傳諭。明日入侍之意。一體傳諭。
정조 7년 · 강
玉堂聯箚請寢親享之命。賜批。校理姜★(土+寅)。 副校理林濟遠。 鄭在信。修撰李兢淵。副修撰李頤祥李錫夏。
정조 7년 · 목
聯箚略曰。數日以來。寒威轉酷。徹夜將事。有妨節宣之方。特寢親享之命焉。批以。勿須煩請。
정조 7년 · 강
咸鏡監司李命植狀罷咸興判官尹昌濂。
정조 7년 · 목
因狀啓。敎以。政官牌招開政。勿拘常格。各別擇差。待下批當日辭朝。以本道民事。不可一刻曠官。毋或遲滯之意。令該曹各別申飭。
정조 7년 · 목
敎曰。差祭總管許遞。今日政差出。 寶劍望筒。更爲修正入啓。○以韓大裕爲咸興判官。以銀溪君楔。 安川君烓。爲都總管。洪良浩李昌運爲副總管。
정조 7년 · 강
命明日隨駕。老病人勿參。
정조 7년 · 목
敎曰。明日隨駕百官。老病人勿參　廟庭陪香之班。依前下敎。亦勿進參之意。預令知委。隨駕軍兵亦依昨年例。老弱皆勿出用。卽爲嚴飭各營。
정조 7년 · 강
命都政。二十八日爲之。
정조 7년 · 목
因政院問啓啓稟。有是命。
정조 7년 · 강
詣　宗廟齋宿。
정조 7년 · 목
具遠遊冠絳紗袍。乘輿出仁和門。至仁政殿月臺。降輿陞座。親押如儀訖。乘興出敦化門。予曰。侍臣上馬。不待中禁之呼上馬。而輕先上馬。少爲遲待。有何所難。爲先査問其委折。一幷還就本位。更待中禁之呼上馬。而上馬事分付。老病人則自此落後可也。乘轎至　宗廟大門。降轎乘輿入大次。改具冕服。詣版位行望　廟禮。陞詣　廟內奉審。仍詣省器省牲位。省器省牲如儀訖。還入大次。
정조 7년 · 강
遣承旨詣　社稷　永禧殿　景慕宮。奉審摘奸。
정조 7년 · 강
命箕伯北關移轉穀區劃狀啓。今日內稟處。
정조 7년 · 목
因平安監司李性源。北關移轉穀物區劃。令廟堂稟處狀啓。敎以。今日內。以草記稟處。
정조 7년 · 강
命隨駕侍臣。事過後幷禁推。
정조 7년 · 목
前夜四更。具冕服就　版位。行四拜禮。仍詣盥洗位盥洗。詣　神位前。三上　香。行初獻禮。降復位。大祝吏曹佐郞李集斗。司諫徐有成。正言林道浩。副司果李鼎運。 校理姜★(亻+寅)。 副司果李泰永。 副修撰李錫夏。校理鄭在信。副司果金覆正徐美修。副校理林濟遠。 持平李度謙。原任待敎尹行任。副司果申耆。讀祝文惡[亞:I-POSITION]獻官判府事徐命善。終獻官領敦寧金煜。幷獻酌如儀訖。行四拜禮。仍行望燎禮。禮畢。還詣望　廟樓。改具遠遊冠絳紗袍。來輿出　廟門外降輿。陞轎入敦化門還內。
정조 7년 · 강
命祭官別作一冊。一一書置。
정조 7년 · 목
敎曰。親　享齋官。古例具載記註。而近來則此規全廢。此後承旨各別察飭。雖以吏曹言之。政色及文選司謄錄。亦不載錄云。繼今爲始。親　享攝享。以至俗節朔望。獻官諸執事。一一書置。以備後考事。分付該曹。
정조 7년 · 강
命禁推侍臣分揀。
정조 7년 · 목
敎曰。政官牌招開政。又敎曰。侍臣禁推。雖命分揀。兩司之旣遞還仍。情勢似難仍冒。幷許遞。今日政差出。○以李益烍爲大司諫。洪彦喆爲執義。 洪周萬爲司諫。 李思祚爲掌令。任希遠李萬應爲持平。 林濟遠爲獻納。 成種仁鄭萬始爲正言。李兢淵爲副應敎。
정조 7년 · 강
以徐有寧爲工曹參判。 口傳也。
정조 7년 · 목
敎曰工曹參判許遞。令該曹口傳差出。
정조 7년 · 강
命未下直守令。皆令今日辭朝。
정조 7년 · 강
拿處鐵山府使閔百履。
정조 7년 · 목
敎曰鐵山府使。何時下敎。今始下直。拿處。
정조 7년 · 강
御仁政殿月臺。行　社稷　祭誓戒。
정조 7년 · 목
具遠遊冠絳紗袍乘輿出協陽門。入仁政門至月臺。降輿詣　版位立。宗親文武百官入庭行禮訖。讀誓文官吏曹判書李在簡讀誓文。百官行禮如儀。乘輿出仁政門。入協陽門還內。
정조 7년 · 강
命自今日至初三日。各司藏牌。
정조 7년 · 목
敎曰。近年皆以歲前後。各三日藏牌。欲使都民錢迎之際。無侵擾之端。今年豈可異同。自今二十七日至初三日。各司藏牌事分付。出禁衙門郞官。亦卽發牌。弛禁之意。一體分付。
정조 7년 · 강
命承旨沈豊之遞差。分揀。
정조 7년 · 목
敎曰。政院事。萬萬駭然矣。昨日大臣請對之後。以口傳傳諭。元無文字書出之命。而忽以誓戒時入侍書出。是豈敬大臣之意也。朝因傳敎謄本。始知有此做錯。後弊所在。不可無警。當該承旨遞差。○因都承旨沈豊之遞差傳旨。敎以旣請誓戒。且聞本事非承宣做錯云。分揀。
정조 7년 · 강
命元子宮延祥詩製進人施賞。
정조 7년 · 목
敎曰。元子宮延祥詩製進人。在予飾喜之道。宜有拔例褒賞。況句作極佳。亦有御批。居首副司果林濟遠織毛馬鞍一部賜給。外此諸篇。無非合作。而其中副司果李顯靖應製。不但有御批。能副特選之本意。特賜鹿皮一令。副修撰李頤祥。 檢校待敎尹行任。 副應敎李兢淵。兵曹正郞李東稷。待敎李崑秀。檢閱李祖承。各上弦弓一張賜給。以示朝家識慶之意。
정조 7년 · 강
判下兵曹　社稷　祭親行時軍兵磨鍊草記。
정조 7년 · 목
因該曹草記。敎以。訓局步軍十哨。馬軍二哨隨駕。禁軍以再昨日休番隨駕。經宿之時。不可無留陣。御將率兩營出番作隊軍爲之。
정조 7년 · 강
命鐵山府使閔百履分揀。
정조 7년 · 목
因拿處傳旨。敎以。分揀。使之當日辭朝。
정조 7년 · 목
刑曹啓言。再昨日動駕時。鳳山居金必世等。擊錚於衛外。故取考其原情。則渠等田畓。在於本郡黃柄串坪。而本以貞惠翁主房賜牌蘆場。本房築堰作畓。結役則屬於壽進宮免稅矣。丙申年道掌輩。以渠等所耕一百二十結無土之地。混入於有土成冊。每結十五兩抑勒倍徵。故起訟京兆秋曹。而本官則以無土爲報。而戶曹回移。不辨混入。故以此退訟。已極痛冤。自丙申濫捧之數。爲四千餘兩云矣。此雖渠輩稱冤之端。不過田畓相訟。又非四件之內。則肆然鳴金。萬萬無嚴。狀頭自臣曹考律嚴勘。至於本事。必有委折。分付道臣。區別決給。請俾無稱冤。敎以。祥査使之狀聞。事如無實。狀頭　考律勘處次。本曹姑勿勘律。出付邸人。下送本道。
정조 7년 · 강
召見承旨沈豊之于觀物軒。
정조 7년 · 목
予曰。東銓敍陞外望筒幾何云耶。豊之曰。六十餘望矣。予曰。午前可以畢矣。 豊之曰。然矣。予曰。兵批幾望筒耶。豊之曰。八十餘望筒云。趁午前擧行之意。一體申飭兩銓何如。予曰。從速申飭可也。予曰。古例已然。兩翰林各坐吏兵批政廳。使不得閑慢酬酢及私書往復。一依殿座時例。惕念秉公之意。察飭可也。
정조 7년 · 강
都政下批。吏曹判書李在簡。參判金文淳。 參議金憙。 兵曹判書李★(土+甲)。參議李致中進。
정조 7년 · 목
敎曰。守令邊將各別擇差。初仕亦爲擇擬。外此收用甄用等節。竝依夏政飭諭。惕念對揚之意。申飭兩銓。○因掌苑別提望單子。敎以。昨年北道　陵役時。　陵官出六承傳未調用者幾許。其外嶺外人調用承傳幾許。政廳承旨問于該曹以啓。又回咸陽府使望單。敎以。雖是別軍職。久勤近來在京者數少。此望筒勿施。更令擬入。久勤則待本廳員數稍裕擬入。○以具性玉爲泗川縣監。 李雨普爲延日縣監。徐有防爲兵曹參判。 張起允爲態川縣監。姜★(亻+寅)爲執義。 李頤祥爲司諫。金熙采爲持平。兪岳柱爲獻納。安策趙濟魯爲正言。 柳孝源爲鐵原府使。李漢籌爲咸陽府使。 李光淡爲咸從府使。 梁★(火+夾)爲博川郡守。 李頤祥爲校理。林濟遠爲修撰。金履正爲副校理。沈有鎭爲大司諫。金履正爲掌令。林濟遠爲司諫。李延弼爲三和府使。林濟遠爲副校理。金履鏞爲修撰。徐有成爲副修撰。 吳載絅爲童蒙敎官。姜宅一爲假監役。 尹淑基爲　厚陵參奉。李龜錫爲　寧陵參奉。洪彛浩爲　惠陵參奉。林淳浩爲　穆陵參奉。 南涑爲　英陵參奉。載絅以下。竝初任也。○敎曰。祛風之際。猶不商量。 西銓參上時仕未參望者。至於三十三人之多。除居中數。參擬者不過六十九人。是豈俄者提飭之意乎。此意該房承旨知悉。更爲申飭西銓長。又敎曰。 尹僖東事。尙今嗟惜。日前帳前。已有下敎於兵判者。出身尹頤東。今日政宣傳官擬入。又敎曰。西銓之政。異於東銓。次次陞遷。人人參擬。然後可慰許多武弁齎鬱之情。且文武雖別。登科二十年。尙在參下。豈不可矜。島中人物。尤合收用。而遍考官案。如此者只有此一人。武兼辛在復。今日政六品窠敍用。以示朝家軫念渠輩積仕之意。又敎曰。兵批虛年積滯可悶。每都政堂上五窠。便成近例。五衛將忠壯忠翊衛將中作闕。準朔營將及堂上虞侯中內遷。其代卽爲備擬以入。○因包伊萬戶望單。敎以。以禁軍久勤中。有卄六卄七年者。何不平均排擬。此望筒勿施。更爲擬入。又敎曰。近來總府郞官。全不擇擬。反不如訓鍊僉判。此後無得如是之意。嚴飭兵曹。況建陽以東門禁。總府掌之。尤當擇差。摠郞中疲殘人與他司官中。今日政相換事分付。又敎曰。今都政。西銓出六窠。 虛司果出六之數。必當夥然。備郞中有實職人。實職竝改差。其代出六人通瀜擬入。以爲疏滯之地。○因局別將望單。敎以。自來朔。本局把摠。當有銅龍門番。而大體本局把摠。全以中下退物收用。此等人沾漑。亦或疏滯之一道。而今則事體自別。咫尺宿衛。不可不擇差。以此申飭該營都監。必以可堪之人擬入可也。又因訓鍊主簿望單。敎以。向來主簿部將。猶此往來。如有特敎。何拘些少格式。同是無元定品堦乎。此望副末望。以武兼中未參望人擬入。又因都摠都事望單。敎以。兵判何乃生疏耶。都判互相遷轉。爲祛風疏鬱之端。此望筒勿施。訓判移都都。訓主移訓判。待經歷窠。都判中陞擬。又以訓主陞遷。然後方在武部等窠者。次次移擬。則渠輩豈不爲幸乎。以此申飭西銓。西銓窠優。未易得之事。一體分付。又因武兼望單。敎以。此望末副望。亦以時仕中未參望人擬入。○兵批。以李憲默吳載純爲同知。柳鎭豊爲白翎僉使。 具綜爲滿浦僉使。 李始喆爲尙州營將閔致協爲晉州營將。李敬大爲慶尙右兵虞侯。 李仁默爲黃海兵虞侯。李陽運爲平壤中軍。始喆以下。竝新資也。尹頤東爲宣傳官。 金遇元爲小坡兒權管。金履彬爲部將。趙爕爲武兼。頤東以下。幷初仕也。○敎曰。今日政。新除授守令察訪邊將中軍虞侯別將權管初仕復職人。皆令明日謝恩。仍令留待。
정조 7년 · 강
以李昌運爲總戎使。備薦也。
정조 7년 · 강
以柳殷鉉爲遂安郡守。
정조 7년 · 목
敎曰。遂安遷轉之代。令該曹口傳差出。
정조 7년 · 강
慶尙監司李秉模上疏乞遞。賜例批。
정조 7년 · 강
召見守令邊將仕人于誠正閣。
정조 7년 · 목
予曰。今日殿座。吏兵房承旨。事當入侍。而只以左副一人塞責。事之駭然。莫甚於此。在院承旨幷先遞差後禁推。予命守令以下退出。敎曰。　英陵參奉南涑。　穆陵參奉林淳浩二人留待。仍謂淳浩曰。予尙憶爾九日製所作。爾其誦之。予曰。爾之前後所作幾何。淳浩曰。臣之所作排律。不過數首矣。予曰。爾則不但長於詞律。觀此科作。足見原文之富贍。奇哉。又謂涑曰。今番除職卽居齋之效。爾其知之乎。涑曰。知之矣。予曰。爾之文與筆俱佳。雖有見職。勿以此自懈。頻入泮齋。益加勤工可也。
정조 7년 · 강
命遞差罷職承旨。幷分揀。
정조 7년 · 목
敎曰。政院擧措。萬萬無狀。規避不入侍承旨。一倂遞差。前望單子入之。待下批牌招察任。又敎曰。自今日至初三日。旣以藏牌。則遞差承旨無囚禁之理。幷令閤外待合。又敎曰。諸承旨中。都承旨與同副承旨。在職許久。事例宜慣。幺麼擧行。豈有不知。而佯若不聞。專不動念。兩承旨罷職。又敎曰。右承旨旣非兵吏房代房。特爲分揀。又敎曰。俄筵事。雖甚駭然。除夕日亦屬令節。宜有闊狹之擧。且差代承旨。俱以獻官受　香在外。以此以彼。分揀何妨。 承旨遞差傳旨爻周。差代人員。幷仍任前職。
정조 7년 · 강
御戴恩院。召見時原任閣臣。原任提學李徽之黃景源徐命膺。原任直提學鄭民始徐浩修。直提學鄭志儉徐有防。原任直閣金憙金宇鎭鄭東俊[浚:I-PERSON]金載瓚。
정조 7년 · 목
予曰。卿等進見元子好矣。 徽之等仰瞻曰。睿質岐嶷。德容儼然。實爲　宗社莫大之慶。國勢有磐泰之固。群情倍蹈舞之忱。歡忭之極。不知所以仰達矣。
정조 7년 · 강
命幼學金在昌。令該曹敦寧窠付職。
정조 7년 · 목
敎曰。　景慕宮外孫。年至初授職者。豈可待該曹直付。且郡主儀式。視公主參量倣用。曾有傳敎。況翁主子所有之例。尤豈可不用。幼學金在昌。卽令該曹。敦寧窠依法典付職。品數以從七品擧行。仍令著以爲式。待下批使之謝恩。
정조 7년 · 강
命追劃嶺穀繼來者。陸續狀聞。
정조 7년 · 목
因原春監司徐鼎修。浦項穀到泊狀啓。敎以。今當除夕。念我東民顑頷之狀。寢食奚甘。追劃嶺穀已到泊外。繼來者爲幾隻。須卽陸續狀聞事。自廟堂措辭行會原春監司處。
정조 7년 · 강
許施監賑使差需木換穀之請。
정조 7년 · 목
因監賑使李在學綸音宣布內。帑賑資分俵事狀啓。敎以。觀此狀辭。條陳極其精詳。此後接濟之。方各別惕念。毋或一分疏忽。穀物入送事。方又申飭道伯。以此意爾對北關之民。面面曉諭。俾各恃而爲糧。今日卽除夕日也。狀本際到。念及北民。豈可以令節而弛心。　眞殿將事之餘。曉漏將撤。而如是措辭回諭。爾必知朝家勤孜之意。益須惕念事回諭。又因監賑使差需木換穀事狀啓。敎以。俄於監賑使狀啓回諭以及之矣。向日北伯狀本。終未免過於執拗。以減需入送爲說。猶之可也。忽請全數。置之。予則曰。道伯之意誠莫曉也。且以朝庭事面言之。差遣監賑之使。不給升合之穀。此自有監賑以後所未聞之擧。況前下綸音。亦言轉穀之事。今不準施。朝家其將失信於北民。寧有如許事理。更令廟堂。嚴飭道伯。此狀本所請差需木換穀事。依狀請施行之意行會。
정조 7년 · 목
漢城府啓言。中部元戶三千九百四十戶。男一萬二千二百三十四口。女一萬一千九百七十二口。東部元戶七千三百四十八戶。男一萬四千五百七十三口。女一萬四千七百十六口。西部元戶一萬五千七百四十九戶。男三萬七千一百八十口。女三萬八千五百九十六口。南部元戶九千四百七戶。男二萬六千二百二十口。女二萬七千十五口。北部元戶五千八百三十七戶。男一萬二千八百五十九口。女一萬二千七百二十五口。五部都元戶四萬二千二百八十一戶。男十萬三千六十六口。女十萬五千二十四口。京畿元戶十三萬四千六百九十六戶。男二十八萬四百七十六口。女二十六萬八千二十九口。黃海道元戶十三萬五千九百三十戶。男三十萬九百三十八口。女二十五萬九千五百三十五口。全羅道元戶三十萬七千一百七十六戶。男五十四萬四千二百二十五口。女六十萬七千十九口。慶尙元戶三十六萬一千二百一戶。男七十一萬七千四百三十九口。女八十六萬六百二十二口。洪忠道元戶二十一萬九千一百四十六戶。男四十二萬五百三口。女四十三萬八千四百九十六口。原春道元戶八萬四千七十三戶。男十七萬五千三百六口。女十七萬三千十五口。平安道元戶二十九萬七千二百八十四戶。男六十二萬六千九百四十八口。女六十五萬三千六百三十六口。咸鏡道元戶十一萬七千一百六十五戶。男三十三萬二十五口。女三十二萬三千五百二十六口。八道都元戶一百六十五萬六千六百七十一戶。男三百三十九萬五千八百六十口。女三百五十八萬三千八百六十九口。
정조 7년 · 강
召見京畿監司沈頤之及輪對官于誠正閣。
정조 7년 · 목
予曰。民事果已就緖耶。頤之曰。綸音頒布後。民情皆爲晏如。實切萬幸矣。予曰。畿邑還上。素稱難捧。而今年尤異常年。所捧甚多云。誠是意外矣。 頤之曰。當捧爲二十三萬餘石。而已捧二十萬石。餘者不過三萬餘石。以此觀之。可知民心之易化矣。予曰。年還事。實涉難處。卿其知之乎。頤之曰。三分一代捧。雖似無妨。有難盡捧其精實。區處亦爲不便矣。予曰。抄饑多寡。較諸穀簿。果無不及之慮耶。頤之曰。賑邑之數。雖減於昨年。而以其荐飢之故。飢口則差多矣。予曰。今日之召見。意有在也。如有筵稟之事。其悉陳之。予曰。設賑法意。豈亶然哉。濟其飢乏。救其浮黃。俾無顚連流離。而各自安堵生活。毋負分憂臨民之責。專在於方伯守宰。卿其惕念爲之。賑資之或飯或粥。隨時合宜。乃是不易之規。而昨年之賑也。或有法外宰牛之事云。此專出於要譽之意。似此等事。亦爲察飭禁之也。頤之曰。列邑分賑。各有異例。至於要譽之弊而極矣。今番則不可委之守令。當自臣營分排矣
정조 7년 · 강
命京畿賑資晝下。令廟堂今日內稟處。
정조 7년 · 목
京畿監司沈頤之啓言。道內尤甚十二邑。或有擧一境開賑者。或有分面里賙救者。而之次邑及各鎭各驛。亦有參量接濟者。抄飢之多寡損益。分賑之緩急先後。亦將隨其勢而不同矣。賑邑比今春雖差少。民勢較今春尤悶急。列邑未及抄飢。賑穀數爻。姑難的知。而以今災邑事勢。參以今春已例。則請得三萬石穀物。然後可以營賑。常賑耗一萬石。營賑耗一萬石。 賑廳錢一萬兩。所貿邸人役價。屯穀大同雜費。空名帖七百張。竝許劃下。則臣謹當身飭十分節略。或有不足之歎。則從後仰請。如有嬴餘之數。還錄本衙門。而及今獲蒙處分。然後可以推移分排。請下詢廟堂處之。從之。敎以。今日內。以草記稟處。
정조 7년 · 강
命南陽等六邑。江都餉米停捧。楊州邑。總廳餉耗蕩減。
정조 7년 · 목
京畿監司沈頤之啓言。道內還餉。一竝奉朝令停退。而其中南陽水原金浦通津交河陽川等六邑。今春所受江都餉米。不可幷論於元還餉爲言。而自沁都方督捧。楊州一邑當年還耗。今年特敎除耗。而北漢餉耗。不可混同減除爲言。雖非異事。江都米之停退。總廳米之減耗當否。不可不稟請處分。請下詢廟堂處之。敎以。不必詢問。江都米事。一體停捧。總廳餉耗事。依還耗例一體蕩減。
정조 7년 · 강
命江都米移運雜費。詢廟堂處之。
정조 7년 · 목
京畿監司沈頤之啓言。今春江都米移運時。船馬雜費爲八十八石。而取用於元穀中。尙未區處矣。癸未乙酉兩年。亦有江都移運。而其時以當年耗條。除給充補云。今此水原南陽兩邑所受一千一百石。除其停退之數。則耗條堇爲七十八石。雖未能準八十八石之數。旣有癸未乙酉已例。今番亦以耗條除給。以補元穀取用之數。恐合便宜。請下詢廟堂處之。從之。
정조 7년 · 강
惠慶宮進服人蔘二錢重粟米飮。命自明日。至初六日煎入。榻敎也。
정조 7년 · 강
命抄啓文臣申馥姜世綸。九十日給由。
정조 7년 · 목
敎曰。製講旣訖。歲功告成。遠道之人。宜令去家休歇。 抄啓文臣申馥姜世綸。除往還九十日給由。使之從近下去。
정조 7년 · 강
校理李兢淵。以母病陳疏乞遞。批許救護。
정조 7년 · 강
命樂工價布之上下。令賑廳稟處。
정조 7년 · 목
掌樂院啓言。去十一月十一日輪對入侍時。因本院主簿金載億所懷。令提調草記事命下矣。蓋樂工之所恃爲命者。不過六奉足十二疋。而第今年穡事。不啻慘歉。至於嶺東。尤無可言。各樣價布與身貢全數蕩減之命。孰不欽仰。而樂工樂生價布與身貢。擧入於蕩減中。其數爲六百七十七兩。所食工生輩。因此有失哺之歎。情勢可矜。在前歉歲。蕩減之擧。比比有之。而至於樂工樂生價布災減之代。賑廳上下。已有屢例。待各道成冊來到。竝依數上下之意。請分付賑廳。敎以。不言稟處。直請分付。事面似如何。令該廳稟處。
정조 7년 · 강
備局。以畿伯所啓賑資事覆啓。
정조 7년 · 목
備邊司啓言。因京畿監司沈頤之所啓。賑資劃下。有草記稟處之命矣。賑口多寡。雖未可預料。而賙賑之資。不可不先期區別。竝依所請許施。使之精約分俵後。區別狀聞之意。請分付。敎以。依草記施行之意分付。
정조 7년 · 강
命擊錚人孔噲東嚴勘。諸孔哥之名在軍案者頉給。
정조 7년 · 목
刑曹啓言。再昨日動駕時。 海州居孔噲東。擊錚於衛外。故取考其原情。則渠等以大聖後裔。名編軍伍。昨年呼訴。特蒙頉役。而本官只頉二名。餘不除免。竝依事目勿侵云矣。渠之同姓充定軍保。非一二人。則渠獨再次鳴金。極涉無嚴。況狀付二十餘名之上來與否嚴聞。則初無一人之來參云。以此推之。噲東之稱以免役。當此災年。收斂諸人。作此猥越之擧。明若觀火。此原情勿施。孔噲東自臣曹考律嚴勘。諸孔哥之名在軍案者。依前關頉給之意。請分付道臣。允之。
정조 7년 · 강
太廟臘　享省牲省器。命躬行。
정조 7년 · 목
因禮曹取稟。敎以。謹當躬行矣。
정조 7년 · 강
召見判府事徐命善以下于誠正閣。工曹判書鄭民始。承旨朴祐源金憙安聖彬徐龍輔趙興鎭。直提學徐有防。校理李兢淵。假注書金孝建。翰林李崑秀尹行任。
정조 7년 · 목
敎曰。以故宰臣之子。今日豈可不出肅。校理李兢淵牌招來待。大臣重臣入侍時。同爲入侍。○予命承旨閣臣入侍。仍宣饌訖。予曰。近來隄防不嚴。廉隅大壞。今日國事。雖一髮之勢。累卵之形。未足以喩其危。靜言思惟。寧不寒心。命善曰。 臺閣之懲討無實。廊廟之籌策失宜。玩揭成習。義理幾晦。一部明義。無地可讀。誠不勝漆室之憂矣。予曰。今日入侍諸臣。孰不知此箇義理。而大抵今日。非但予之生朝。亦卿等之生日矣。命善等曰。果如聖敎矣。
정조 7년 · 강
命明日。當展拜　景慕宮。
정조 7년 · 목
敎曰。明日當由月覲門。展拜　景慕宮。該房知悉。
정조 7년 · 강
命李兢淵。今日政準職調用。
정조 7년 · 목
敎曰。逢今日。回想往時。予當作何懷。君臣上下。認以爲生朝。年年是日。未嘗虛度。必延接宣饌。予意廷臣孰不知之。今見校理李兢淵入侍。恨不能致故宰臣於此筵。是所謂九原難作。念舊之擧。莫尙於錄孤。贈判書李鎭衡子兢淵。令該曹今日政。準職見窠調用。
정조 7년 · 목
批以。前後箚批。罄悉無餘。辭已窮矣。意已竭矣。卿何不諒予勤懇之諭。復上此休退之章也。卿之年紀。雖過於丐骸。神精尙可以陳力。丹樞之職務素閑。黃髮之詢咨有所。予方倚毗於卿者。顧何如也。而卿則屢度尋箚。殆若不得請則不已者然。莫非予誠意未孚之致。反顧慙恧。繼以慨然。卿須勿復控辭。庸副予慇懃之意焉。仍命遣史官傳諭。
정조 7년 · 강
刑曹判書李柱國疏辭新資。賜例批。
정조 7년 · 강
承旨趙興鎭。以母病陳疏經出。批許救護。
정조 7년 · 목
敎曰。 政官牌招開政。○以金文淳爲左尹。
정조 7년 · 강
命關東移轉穀到泊。陸續狀聞之意分付。
정조 7년 · 목
因慶尙監司李秉模。關東移轉穀裝運事狀啓。敎以。近幸日氣淸暖。許多船隻。鱗次到泊。言念民事。萬萬幸甚。益加惕念。愼風護送之意。令廟堂各別嚴飭慶尙監司及督運御史處。朝家於嶺穀東運一款。日夜用心。殆忘寢廢食。今已到泊。幾近萬數。已裝運。亦過强半。而猶以未運餘數之轉輸。不遑弛慮。到舶形止。陸續狀聞之意。 原春監司處。一體分付。
정조 7년 · 강
命玉堂前望單子入之。
정조 7년 · 강
遞承旨趙興鎭。以李漢豊代之。
정조 7년 · 목
敎曰。動駕在明。受由承旨許遞。前望單子入之。
정조 7년 · 강
遞左尹金文淳。以李敬懋代之。
정조 7년 · 목
敎曰。此時京兆。不可不備。而左尹金文淳。聞其實病。勢難行公云。許遞。前望單子入之。
정조 7년 · 목
具翼冠袞龍袍。乘輿出協陽門。由月覲門詣　景慕宮。行展拜禮如儀訖。仍還內。
정조 7년 · 강
御誠正閣。親考禁直諸臣應製。
정조 7년 · 목
以擬本朝別軍職等。謝於因罪被譴之後。倣內閣檢校翰林別兼之例。特命權差本任。俾參侍衛之列。爲箋題。○予曰。應製試券。催促入之。○敎曰。應製居首三上一。行右承旨李漢豊鹿皮一令賜給。之次三上二。行都承旨沈豊之。三上三。 行左承旨朴祐源。三上四。直提學徐有防。各紙三券筆三枝墨三笏賜給。三中。兵曹佐郞成德雨。尙瑞院直長李萬運。同副承旨安聖彬。各紙二券筆二枝墨二笏賜給。三下。右副承旨金憙。副修撰李頤祥。兵曹正郞申耆。假注書朴能源金孝達。部將金養和。各紙一卷筆一枝墨一笏賜給。
정조 7년 · 강
御誠正閣。行抄啓文臣進箋。
정조 7년 · 목
予陞座。抄啓諸臣行四拜禮。讀箋官假注書徐瀅修。讀箋文訖。諸臣幷行禮如儀。○予曰。差使員守令入侍。狼川縣監李趾采進前。予曰。本縣分等。爲尤甚乎。爲之次乎。趾采曰。之次矣。予曰。可以賑恤乎。趾采曰。可以賑恤。而歲前姑不甚急。歲後當觀勢爲之矣。予曰。貢蔘之數幾何。 趾采曰。不過數兩矣。予曰。分付藥院。毋滯卽受。爾須汲汲下去也。
정조 7년 · 강
遞承旨徐龍輔。以林錫喆代之。
정조 7년 · 강
命畿伯江都耗條輸送狀啓。今日內草記稟處。
정조 7년 · 목
因京畿監司沈頤之。 江都米耗條輸送便否。論理事狀啓。有是命。
정조 7년 · 강
命元子與輔養官相見處所。便殿爲之。
정조 7년 · 강
大司憲金夏材陳疏乞遞。仍討逆。賜批。
정조 7년 · 목
疏略曰。臣五年之內。怙恃雙亡。酷罰險釁。人所罕有。食息猶存。世念都灰。不意以臣爲大司憲。臣誠感悚。不知爲喩。而第臣情事。非止往年。亟許鐫削焉。嗚呼。今日合辭中諸賊。皆是天討之不可稽。王章之所必加。而不但不賜允兪而已。至於鄭妻。乃與大論所請。一切相反。有若微眚薄罪。過赦卽放者然。此何擧也。伏乞亟從三司之請焉。批以。所涷已諭於諸批矣。卿其勿辭行公。
정조 7년 · 목
敎曰。 原任直閣徐龍輔。爲檢校直閣。待下批牌招察任。
정조 7년 · 강
行召對于誠正閣。承旨李漢豊。玉堂鄭在信李頤祥。閣臣尹行任。 假注書朴能源。兼春秋申亨衢。 史官李崑秀。
정조 7년 · 강
遞承旨李漢豊。以趙興鎭代之。
정조 7년 · 강
備局。以畿伯江都耗條。論理狀覆啓。
정조 7년 · 목
備邊司啓言。因京畿監司沈頤之。江都米耗條輸送便否。論理狀啓。有今日內草記稟處之命矣。卽見其狀本則以爲。江都米耗條一千石。依該留守所請。歲歲輸送。而第有一事掣礙者。移轉穀之船馬雜費。每就元穀取用。及其收捧。給耗充數。曾有本道已例。若不除轉運雜費。責其全數輸納。則明秋恐不無窒礙之端。令廟堂稟處爲辭矣。其在終始軫恤之道。不宜異同。轉運雜費。則依例計減於耗條中。計減數爻。區別狀聞之意。請分付道守臣。敎以。依草記施行。
정조 7년 · 강
右參贊兪彦鎬。從縣道上疏辭職。賜批。
정조 7년 · 목
疏略曰。臣之自來情理。旣無遠離從任之望。而猶能以時膺命。因事趨班。以伸犬馬依戀之私者。特以臣兄之在母側耳。今則臣兄死矣。可以任扶持護養之責者。惟臣一人。而臣母年來。漸益癃耗。纔經一番震剝。心氣益復虛弱。臣方寸煎沸。玆敢離次封章。附上縣道。亟行鐫免。至於內閣之任。尤何等緊重。一向虛縻。幷賜變通。得以安心將母。俾蒙終始孝理之澤焉。批以。卿之情理。予所愍念。卿其勿辭。稍俟春和。將母上來。
정조 7년 · 강
飭貶考之統制使及兵水使。
정조 7년 · 목
敎曰。貶期在卽。欲觀來題品。當有別樣下敎。而萬一拘於顔私。有不合上考之類。苟然磨勘之擧。各該水陸帥臣。難免重勘。以此意下諭統制使兵水使處。
정조 7년 · 강
命陽智縣監徐有悌。比本律加等照勘。
정조 7년 · 목
京畿監司沈頤之。以陽智前縣監徐有悌罪狀馳啓。敎以。昨年冬。爲念此等之弊。卽下有旨。臨歲未捧之數。使之停退。居末論罪。元無可言。本縣雖在之次之等。當依尤甚邑未捧數爻。固當枚報巡營。亦以實數。勘簿上送。道理當然。而不此之爲。恣意欺瞞之狀。萬萬痛駭。是豈朝家先期申諭之本意。該縣監徐有悌罪狀。依狀請下該府勘處。此等邑宰。各別嚴繩。然後可懲災歲列邑。比本律加等照勘之意。亦爲分付該府。
정조 7년 · 강
放遂安郡定配罪人方奉彬。載寧郡爲奴罪人順奉。
정조 7년 · 목
因致配狀啓。敎以。災邑編配。在所當念。遂安方奉彬。載寧奴順奉。放送之意分付。
정조 7년 · 강
備局。以秋曹草記覆啓。
정조 7년 · 목
備邊司啓言。因刑曹草記。罪人鄭潤煥。依續典以一律施行。而絞斬與待時不待時之區別。令廟堂稟處爲請。而批旨啓下矣。但放火與僞烽。煞有間焉。則放火者似當爲待時斬。而係是一律定制。伏侯上裁。敎以。卿等議是矣。如是差等。似甚便當。依草記施行。而大抵法令。一番創始。永作不易之例。事係刑殺。尤所當愼。若於無情實不用意之類。竝引此律。是何異於自我非古也。七十年之後。復開判蕀。古人猶且難之。亦豈非今日留意處乎。竝以此意分付攸司。俾卽載之受敎。後勿勒援於可恕不可恕之間。
정조 7년 · 강
命金吾滯囚。今日內捧供。
정조 7년 · 목
敎曰。金吾滯囚可悶。雖値齋日。卽爲開坐。今日內捧供以聞。
정조 7년 · 강
判下金吾時囚供辭。
정조 7년 · 목
義禁府黑山島前別將張漢樞。反復嚴詰。遊辭粧撰。終不直陳。萬萬痛駭。請刑推得情。敎以。此囚尋常勘律。來頭之弊。不可勝言。處逆應坐之人。恣意行淫。逃躱上京。以溺水致死樣。瞞報巡營。常時不能察飭之罪。該水使在所難免。特以災歲迎送。大貽民弊。姑此含忍。至於該別將。到今事露之後。不可循例照律定配。自本府別定驛子。下送該島所管水使處。使之大張軍威。回示營下後。各別嚴棍。道內稍實邑。限己身充軍。以懲他鎭邊將。又啓言。金德元李中權禹禎鳳高益擎康文祥等原情。泛稱遲晩。幷刑推得情。而高益擎曾經侍從。請除刑推議處。允之。敎以。幷除刑。今日內考律勘放後草記。又啓言。黃海前兵使申應周。終不直陳。游辭納供。所當請刑。而曾經閫帥。請上裁。敎以。此等供辭。循例捧入。判堂豈其武將之故。乃欲右袒武弁。極意斗護而然。許多那移之謬例有無姑無論。所捉文書中私用條件。不啻明白。幷與手本及文書。使之出給本府。卿等初不以文書中條件。出意見發問。但以手本措語。塞責捧供。事之駭惋。孰甚於此原供事爻周還下。今日內更爲開坐。逐條嚴問。捧口招以聞。萬一如前抵賴。當有別樣處分。以此添問目本罪。渠之特除黃兵。朝家差遣之意。蓋有所在。雖於分錢尺布之間。安敢自同平人。恣意容手。眞所謂夏蟲不可以語氷。所帶別軍職。爲先汰去。又啓言。時囚李基成濫棍節次。本道回啓上來。請照法勘處。敎以。待明朝照律以聞。
정조 7년 · 목
刑曹啓言。擊錚人崔昌顯原情。從公決處之意。請分付該府。敎以。本曹亦係決訟衙門。使之論理議處。槪其訟案。殆多疑端故耳。今觀覆啓。以漫漶之說。忽請還訟於京兆。此胡大事。成命之下。如是推諉乎。卿之擧行。萬萬猥濫。卿則爲先待罪。以俟處分。而此訟立落。卿其冒罪具意見論理稟處。大凡文書自有體格。而覆啓之粘目。不錄判付。尤極駭然。至於不善敎導。 判堂之罪。尤甚庸愕。本曹該邑執吏。過齋後刑推一次。判堂勘處間。姑爲嚴囚。
정조 7년 · 강
保放時囚李潤慶等。
정조 7년 · 목
敎曰。日寒若此。禁府刑曹囚徒中。一依書下放送或保放事。卽爲分付。○因金吾囚徒。敎以。李潤慶申應周鄭國臣徐有悌保放。 鄭獜煥削職放送。又因刑曹囚徒敎以。尹學洙金元得金成大保放。羅昌翼放。
정조 7년 · 강
命時囚金德元等勘放。申應周論理議處。
정조 7년 · 목
義禁府啓言。參禮前察訪金德元李中權禹禎鳳高益擎等照律。各杖一百。告身盡行追奪。私罪施行。康文祥則査啓上來間。請仍囚。允之。敎以。冬月滯囚可悶。杳啓上來間。該囚人保放。已照律諸囚中。有功議者。相考區別。各減一等後草記。又啓言。楚山前府使李基成照律。杖一百收贖。告身盡行追奪。私罪施行。允之。敎以。功議各減一等。又啓言。申應周一向漫漶。萬萬痛駭。請上裁。敎以。勅庫事體。關係何如。而渠乃無難犯手。厥數至於屢千兩之多。謬例有無。不須說也。充上與否。不必較也。以若處地。有若干犯。朝家處分。不宜一分參恕。其所謂用處。無非瑣屑。而李潤慶則貸用於公債。猶欲擬以重律。況此囚公債新反私用如許。若使此囚。經遞於未準瓜之前。將至計贜而後已。執此究之。視潤慶罪。反有浮焉。又如擅弄公貨。恣意攛那之罪。固自如矣。當勘之律。卿等出意見論理議處。
정조 7년 · 강
命擊錚人還訟於京兆委折。擧實草記。
정조 7년 · 목
刑曹啓言。崔昌顯擊錚辭緣其自初欺人符同委折。竝與徐命謙。請一體考律重勘。從之。敎以。卿之昨日擧措。終涉怪訝尋常訟理。如是推諉。此文宰判堂之所不敢爲者。凡有議處之命。雖非本曹所關之事。猶宜具意見覆奏之不暇。況本事且屬本曹者乎。然卿特敎之下。漫若不知。但請依前還訟於京兆。卿之事非昏則濫。其委折切欲知之。卽爲擧實草記。
정조 7년 · 목
刑曹啓言。罪人韓鼎元殺獄。令道臣參酌決處之意。請分付道臣。敎以。一獄元無元獄兩人。而觀此覆啓。四囚之中。半置傅生。半在未決。凍獄滯囚。出場無期。特敎更査之意。果安在哉。然此獄將以元犯兩人。置之不生不滅之科。至於瘐死而已乎。從今以往。行査之法。覆處之式。革之亦無妨。寧有如。許國體。道狀之疏忽。姑且置之。曹啓漫漶。尤極駭然。依卿曹議施行。方韓兩囚。竝當作元犯乎。更加出意見的確稟處。其餘干連諸人。卽爲決處之意。分付道臣
정조 7년 · 강
命來十一日。輪對爲之。
정조 7년 · 강
命移轉穀領受緣由。星火狀聞之意。原春監司處申飭。
정조 7년 · 목
敎曰。觀此督運御史狀本。許多船隻。無弊裝載。如期發送。餘只是若干數。民事萬幸。然昨今日寒猝劇。念彼轉運之苦。恫若在己。以此意廟堂行會。督運御史及原春監司處。發送之際。十分審愼。到泊之後。劃卽分俵。俾各另加惕念。且以諸道飢民言之。採葛延活之類。當此嚴沍。歲且垂暮。顑頷不已。必至悁瘠。此時接濟。萬一失宜。小民之困窮。還有甚於開春後設賑時。亦以此意。嚴飭兩西外諸道監司處。使之多般救急。歲前救急處邑名人口。不拘常格。據實狀聞之意。一體分付。○因慶尙監司李秉模關東移轉穀裝發狀啓。敎以。朝因移轉事。才令行會本道。續見道狀繡啓。前劃萬包中。發運至於九千二百石之多。聞已交付於該道。此槪道伯繡衣誠心董督之致。甚可嘉。乃未發運敎百包。數不夥多。必須不放心。各別嚴飭。期於利運之地。未裝載若干包。其間必已準捧。亦令從速了當。追劃。萬包已發運外。餘數爲幾許乎。至於山郡分俵之數。不但道里稍近。亦無船運之擧。此則省弊不少。然於各其境倉捧還之後。必以精實穀另擇。待該道領受。準斛出給。竝與數爻狀聞之意。一一仔細措辭。更卽行會於慶尙監司及督運御史處。到舶形止及領受緣由。陸續星火狀聞之意。 原春監司處一體申飭。
정조 7년 · 강
召見輔養官李福源金熤于誠正閣。
정조 7년 · 목
福源等曰。相見禮。旣非急速定行之事。日寒如此。此時行禮。有妨調養之節。姑爲退行似好矣。予曰。觀日勢而若不酷寒。何必退行乎。福源等曰。承言色預爲差定。然後問安之時進候之際。可以相通稟旨矣。予曰。此則姑置之。問候之際。來詣協陽門。因大殿司謁輩取稟可也。予曰。相見禮卽冊禮前大禮。當日欲引見諸大臣。卿等以此意相報好矣。熤曰。時原任大臣許。盡爲相通乎。予曰。好矣。 福源曰。領相旣以服製不爲出仕。且無時急公事。十日次對。當爲頉稟矣。予可之。
정조 7년 · 강
給寧海府燒戶恤典。
정조 7년 · 목
慶尙監司李秉模。以寧海府民家燒燼馳啓。敎以。寧海被燒人家。至於二十一戶之多。本道轉輪之役方張。際有被燒之事。言念民事。極爲驚惻。拔例顧助。俾無一民失所之意。自廟堂各別嚴飭該道道臣。
정조 7년 · 강
命吏曹判書金鍾秀。嚴飭上來。
정조 7년 · 목
敎曰。貶坐在卽。政朝又迫。此時銓長。不宜一任其在外。目下情理。雖難離捨。至於貶目磨勘。政席來參。元非不可强之事。以此意自政院各別嚴飭。斯速上來擧行之意。仍又下諭于吏曹判書金鍾秀處。
정조 7년 · 강
遞承旨林錫喆。以李時秀代之。
정조 7년 · 목
敎曰。右承旨聞有室恙。許遞。前望單子入之。待下批牌招察任。
정조 7년 · 강
命北關交濟穀移運。另加嚴飭。兩西。移民移粟論理狀聞。
정조 7년 · 목
因監賑使李在學交濟穀移運狀啓。敎以。觀此狀本。北關民事。所見過於所聞云。此時接濟之策。豈容一毫未盡。交濟穀二萬石纔已許劃。而特因道伯之持難。至今姑未運致。言念北關民情。極可悶惻。南關比北關。雖云民多穀少。壤接兩西。移民移粟。自有交須之方。至若北關。旣阻嶺粟之運。又斳濟穀之輸。 豆滿以北。便非我地。唉。彼顑頷之類。勢將坐而待盡。道伯按一道之責。均視之心。南北奚間。方令廟堂別爲措辭。另加關飭道伯。爾其知悉。每對關北之民。必以朝家此意。申申曉譬。俾爲恃而無懼。安土奠居。鏡城以北。卽以三懸鈴行會。擧行形止。亦令星火狀聞。關西海西監司處。移民移粟間便否。何無皁白。亦令廟堂關飭。使之斯速論理狀聞
정조 7년 · 강
召見原任直提學鄭民始于誠正閣。
정조 7년 · 목
民始曰。伏聞元子宮氣候。以輪感未寧。今日則何如耶。予曰。不過一時輪症。而今日則比數昨。顯有減勢矣。十一日輔養官相見禮時。時原任大臣旣皆入參。則時原任閣臣。亦當入參矣。民始曰。然矣。予命二直提學檢校直閣入侍。徐有防徐龍輔進伏。予曰。燕射禮。年前一行。而儀文尙多未備。此載儀禮。爲文武周公修明憲章之一大節目。則不宜草草了當。因陋就簡也審矣。來春竊欲講行。故明日先行習儀。俾與是禮者。不至於茫無頭緖。卿等之意何如。民始等曰。此是三代盛擧。及今講行。實爲賁餙文治之一端矣。予曰。原任閣臣徐浩修。以司射入來之意。自本閣知委可也。
정조 7년 · 강
遞承旨安聖彬。以李重馥代之。
정조 7년 · 목
敎曰。右承旨許遞。前望卑子入之。待下批牌招察任。
정조 7년 · 강
李祖承單付檢閱。
정조 7년 · 목
敎曰。注書李祖承。口傳還付翰林。牌招察任。
정조 7년 · 강
命罪人韓鼎元。令道伯更加理會。據實狀聞。
정조 7년 · 목
刑曹啓言。罪人方善興。仍前嚴囚。以此疑端。更爲究問。期於得情。韓鼎元。令道臣參酌決處之意。請分付。敎以。以此回啓登關。分付該道。令道佰更加理會。如無疑端。使卽依此酌處。或有異見。亦令據實狀聞。
정조 8년 · 강
行召對于誠正閣。承旨李養鼎。閣臣李崑秀。玉堂林濟遠。李錫夏。假注書李敬五。兼春秋金健修。史官李祖承。
정조 8년 · 목
講寶鑑。○錫夏曰。適因文義。有所仰達。昨冬字恤典則之頒下中外。申飭擧行。與 顯廟朝收養遺棄兒之擧。實相符合。甚盛德事也。凡在臣庶。孰不欽仰德意。惕念奉行。而第念飭久則易致懈弛。且今日寒。有甚嚴冬。穉弱凍餒之患。難保其必無。願更加另飭。俾有終始之效焉。予曰。所奏甚好。惠廳及京兆各部申飭。
정조 8년 · 강
御誠正閣。行抄啓文臣。泮居儒生應製。考官李徽之。鄭民始。徐有防金載瓚。
정조 8년 · 목
敎曰。抄啓親試試官。率應製人員入侍。又敎曰。泮儒待令與否。斯速知入。○以擬宋朝群臣賀魏國公韓琦出北門之日。作喜雪詩。自任天下之重爲表題。予曰。日寒此酷。予當宣薏苡。爾等各喫。善做文以呈。
정조 8년 · 강
命前參議金憙敍用。
정조 8년 · 목
敎曰。親試試官不備。前參議金憙敍用。
정조 8년 · 강
遞承旨趙興鎭。以李養鼎代之。
정조 8년 · 목
敎曰。在外承旨許遞。前望單子入之。待下批。與都承旨牌招。○政院以。李養鼎以前任東萊府使。方在奪告身中。何以爲之。敎以。幾皆減等。餘等無多。蕩滌敍用。
정조 8년 · 강
給慶州府燒戶恤典。
정조 8년 · 목
敎曰。慶州府失火民家數甚夥然。殊極矜慘。元恤典外。依近例。以會付穀優數題給。仍令道伯嚴飭該邑宰。趁卽斫給材木。期於奠接。萬一疏漏。隨現難免重勘。亦以此意。自廟堂措辭行會。
정조 8년 · 강
遞大司憲蔡弘履。執義徐有成。掌令李延伋。持平朴廣源愼師稷。大司諫南玄老。獻納李運彬李顯道。
정조 8년 · 목
敎曰。朝參在明。兩司不備。未肅拜及疏批未下在外人竝許遞。與未差之代。前望單子入之。待下批。未署經人際署經。竝卽牌招。以爲備員參班。
정조 8년 · 강
判府事李徽之辭免。賜批。
정조 8년 · 목
徽之啓言。臣之爲人。萬不近似。而 兩朝眷遇之恩。雖以山海之弘廣。難與爲比。臣無他能。只以筋力奔走爲一分報答之計矣。今則犬馬之齒。旣洽七旬。精力已衰。筋力已疲。萬無隨行逐隊之勢。日前敢以草草數字。仰瀆宸嚴。未蒙體諒之恩。故復此冒瀆。然臣非遐外之臣。處於近郊。時參候班。仰瞻耿光。則不勝至願。批以。卿之筋力尙强。且樞銜亦非大段劇務。決難許施。然而卿懇若此。當觀來歲。可以體諒矣。今日日氣稍寒。卿則先退也。
정조 8년 · 강
以金魯鎭爲大司憲。李頤祥爲執義。李行源金叙九爲掌令。鄭萬始趙濟魯爲持平。沈豊之爲大司諫。洪文泳爲司諫。李集斗爲獻納。成種仁李翼晉爲正言。竝前望也。
정조 8년 · 강
以徐有成爲校理。金履正林道浩爲副校理。李泰永李鼎運爲修撰。權以綱爲副修撰。林濟遠爲司諫。宋銓爲掌令。
정조 8년 · 목
敎曰。在外及違牌三司許遞。前望單子入之。
정조 8년 · 강
吏曹參判金文淳以母病陳疏乞遞。賜批救護。
정조 8년 · 강
掌令李行源避嫌乞遞。賜批許之。
정조 8년 · 목
行源於本府。曾經亞憲也。
정조 8년 · 목
因該營千摠望筒。敎以。首望待豐擧擬。此望筒更爲擬入。該營大將推考。
정조 8년 · 강
御仁政門。行朝參次對。
정조 8년 · 목
具翼善冠袞龍袍。乘輿出仁和門。至仁政門。降輿陞座。百官行禮訖。召見時原任大臣備堂三司諸臣訖。仍乘輿自明政門小次。由協陽門還內。○承旨李時秀啓言。中嚴未下之前。寶差備及繖扇差備經先出去。事極駭然。寶差備中官及尙瑞院官員竝推考。繖扇差備忠義。請令攸司科治。敎以。中官及尙瑞院官員拿處。忠義科治分揀。○予曰。數昨以前。有今日內草記稟處之狀啓矣。尙不擧行。未知何故乎。左議政李福源曰。臣則不知本事。亦未見狀啓矣。予曰。四五日前。以北關犯越罪人狀啓事。有此傳敎。而政院慢不頒布。致此遲滯。事之駭然。莫此爲甚。伊日坐直與該房承旨。不可無罪矣。福源曰。北伯狀啓。今日內草記稟處之命。已過多日。而政院尙不頒布。事極矇然。請當該承旨罷職。其時在院承旨。一體罷職。予曰。依爲之。
정조 8년 · 강
遞承旨徐有防林錫喆安聖彬。以李亨逵吳大益朴祐源代之。前望也。
정조 8년 · 강
飭賑邑賙恤及遺棄兒收養。
정조 8년 · 목
敎曰。近日春寒。無異嚴冬。念彼賑邑顑頷之類。憧憧一念。夙宵何弛。凡係賙窮恤飢之方。果能悉心殫誠。無或有一分疏忽之事乎。賑政勤慢。從當分遣繡衣。另行廉察。而目下接濟一事。各別惕念之意。嚴飭設賑諸道。且以遺棄兒收養言之。頒令未幾。京中各部授納。不若令初。昨因玉堂筵奏。亦已提防。而外邑擧行。亦難保其如初。一體嚴飭。俾有實效事。竝令廟堂今日內行會。
정조 8년 · 강
命北關交濟穀。加劃一千石。
정조 8년 · 목
左議政李福源啓言。平安監司李性源狀啓。枚擧咸鏡監司李命植兩度移文。以文川高原永興定平等四邑受還次民戶。合爲三千一百五十五戶石。磨鍊各穀。合爲三千石。以精實各穀。另飭分歭於陽德孟山寧遠等三邑近北各倉。待明春該道移文。照數分給計料。而移文中各穀三千石外。米太間限一千石。又請加劃。受還民戶。旣爲三千一百五十五戶。以磨鍊三千石計之。則每戶所受。未滿一石。不足之慮。勢所固然。而穀納物區劃。有不敢擅便。請令廟堂稟處矣。交濟穀移送北關之後。南關穀物誠有不足之慮。兩道臣旣已往復磨鍊。依狀辭各穀四千石。移轉北路。而加劃一千石。則以太劃送之意。請分付。從之。
정조 8년 · 강
許施關東。嶺南追劃穀。春後往受之請。
정조 8년 · 목
左議政李福源啓言。卽見原春監司徐鼎修報備局辭緣。則枚擧三涉[陟:I-POSITION]府使蔚珍縣令牒呈以爲。嶺南追劃穀中。兩縣所劃之數。爲二千石。而伊後日氣酷寒。領率飢氓。遠赴三四日程。實有凍餓顚壑之慮。且南穀船運之數。足救目前之急。待開春往受。實爲兩便爲辭矣。目前接濟。旣有前劃之穀。春後往受。又是兩邑之願。依所報請施行。從之。
정조 8년 · 강
命淸南春巡操停止。
정조 8년 · 목
左議政李福源啓言。平安監司[兵使:I-POSITION]具以謙狀啓以爲。今春淸南巡操。依例擧行。請令廟堂稟旨分付矣。西關年事。視諸路差勝。而亦多失稔之處。詰戎之政雖重。擾民之弊宜念。今春淸南巡操。依他道例。停止之意請。分付。從之。
정조 8년 · 강
左議政李福源請開言路。賜批。
정조 8년 · 목
福源啓言。今當歲首。時弊民瘼。豈無可言。而臣之所憂。尙在於言路。蓋國之有言路。如人之有血脈。血脈不通。則百病隨生矣。近來臺閣寂寥轉甚。袞職姑勿論。論朝政規官師者。亦絕未聞。一人唱說。衆口雷同。不革此風。則國事不可做世道不可回。伏願深留聖意。批以。目下第一務。無出於此。當體念矣。
정조 8년 · 목
左議政李福源啓言。日前副學疏中論及抄選事。此是目下急務也。 列聖朝招延登庸。多在科目之外。夾協贊文明之治。雖或招之不來。亦自有作興之多士。扶持世道之功。而今則無一人焉。誠是聖代欠事。況今宮僚之設。當在匪久。如贊善進善諮議等職。固當屬於第一流。而其外僚屬。一初遴選。亦非常調庸品所宜苟充。山野遺逸中。眞箇讀書修行之士。令選部廣爲搜訪。精加抄擇。請以爲儲待需用之地。批以。此亦急務中急務。另飭銓曹。以爲從近抄選之地。
정조 8년 · 목
左議政李福源啓言。監臺之職任甚重。而差除甚輕。以斯人責斯職。實是行不得之事。近以押班之事。屢煩特飭。而東西諸員。素無畏憚監臺之心。則雖欲檢察整齊。其勢末由。自今以後。文蔭武監察。必以有地處有風力。朝暮出入於華貫顯職者。各別擇差之意。分付銓曹。如落簡呈課等故事。使之著意修擧。請以爲警動之地。從之。
정조 8년 · 강
命鍾城犯越干連罪人。嚴刑定配。
정조 8년 · 목
左議政李福源啓言。卽見咸鏡監司李命植狀啓。則以爲。鍾城干連諸罪人。皆因啓下關決處。而軍吏金命奉。則以韓成得雇主犯越之跡。金成鶴等還歸之後。始有爲覺得。不可以知情不告之律處之。而旣覺之後。只通兵校。不爲告官之罪。在所難免。參酌刑配。未知何如爲辭矣。在囚元犯。則姑待結末。干連諸人。則業已酌決。金命奉依狀請。請嚴刑定配之意分付。從之。
정조 8년 · 강
命湖南嶺南軍作米。與京廳米相換取用。
정조 8년 · 목
左議政李福源啓言。向日筵中。戶判以惠廳米一萬石移劃事仰請。有戶惠堂上相議後筵稟處之之命矣。度支曾有請得湖南軍作米八千石。而未及取來。竝與嶺南軍作米二千石。以足萬石之數。與京廳米一萬石相換取用事。戶惠堂相議停當云。如此則在度支。可紓目前之急。在惠廳。亦無空失之患。請依此施行之意分付。從之。
정조 8년 · 강
命嶺東樂工價布蕩減條。依所請給代。嶺西與各道停退條則置之。
정조 8년 · 목
宣惠堂上徐有隣啓言。頃因掌樂院提調啓辭。嶺東樂工價布身貢蕩減條。及嶺西與各道被災邑工生價布停退條給代事。有令該廳稟處之命矣。取考前例。則樂工價布蕩減條。自賑廳給代。非至止一再。蓋本院工生。與他員役有異。而一朔一疋。所聊賴者。只此價布故也。其在軫恤之道。按例上下。在所不已。嶺東蕩減條六百七十兩零。依所請給代。至於停退條之幷請貸下。事面極涉太過。請置之。從之。
정조 8년 · 강
命守禦營添管穀。待停退條準捧後移送。
정조 8년 · 목
守禦使鄭民始啓言。留營還穀耗縮。故向於己亥。軍餉中五千石筵稟劃付。以爲取耗支放之資。而昨今年停退旣多。餘數不敷。將無以排巡分給。支放之需。亦有不足之患矣。添餉管餉條之在留營者。旣已會錄。今將移送本府。而此穀亦爲移送。則三面巡還。將不得繼給。不可無推移之道。元數今已添錄於會案。本數穀仍爲留置於留營。以爲糶糴。而姑待停退條準捧後。請卽爲移送之地。從之。
정조 8년 · 강
命嶺東僧軍番錢蕩減。嶺西則卽爲收捧上納。
정조 8년 · 목
鄭民始啓言。卽接原春監司徐鼎修移牒。則備論本道災荒之狀。仍以爲。朝家惠澤隆洽。嶺東之民。俱免賦役之徵督。而義僧軍獨未蒙惠澤。本道僧番錢。亦許蕩減爲言矣。僧軍異於農民。雖値歉歲。元無蠲減之例。且番錢分排酌定。無所贏餘。則蕩減一款。非所可論。而嶺東歉荒。旣是最甚。朝家恩澤。尤出常格。則番錢之拔例許施。亦爲均惠之道。嶺東所在邑僧番錢。特爲蕩減。嶺西則與嶺東不可比同。而亦有已納之邑。有難異同。卽爲收捧上納之意。請分付。從之。
정조 8년 · 강
命各邑上納愆期。嚴飭諸道。
정조 8년 · 목
戶曹判書鄭一祥啓言。漕轉事目。才已頒下。外邑自當依此擧行。而至於作木作錢。此是陸運者。而各邑上納。每患愆期。故色吏邸人輩。多有從中幻弄之弊。今年則各別申飭。使之三月前畢納。而若有如前稽滯之弊。則該守令。自臣曹當爲草記論責。以此出擧條。請嚴飭諸道。從之。
정조 8년 · 강
命操縱市民之當該乾糧官。待還渡江。令該曹嚴査以聞。
정조 8년 · 목
平市提調徐浩修啓言。公私買賣時。操縱市民。輕價勒買之弊。前後飭禁。不啻申嚴。而昨年節使之行。毛物貿取之際。三房乾糧官。惟意操縱。該廛落本錢。至於五十餘兩之多云。若此不已。貧殘市民輩。將無支存之望。當該乾糧官。姑待還渡江。令攸司査治。落本錢如數徵出。還給市民。向後使行。更有此弊。則乾糧官隨現重繩之意。請分付該院。敎以。上副房乾糧官。亦安保其必無是事。一體待還渡江。令該曹嚴査取招以聞。
정조 8년 · 강
命諸道及各部。病者救療。死亡之類。移文賑廳。另施恤典。
정조 8년 · 목
漢城判尹金履素啓言。大凡癘疫之熾盛。多在年事之歉荒。顧今六路失稔。都下尤甚。申飭兩署及諸道道臣。另行救濟。俾有實效。敎以。所奏甚好。令廟堂措辭行會諸道。各別嚴飭。俾有實效。卿亦分付所管各部。病者救療。死亡之類。移文賑廳。另施恤典。
정조 8년 · 강
命留門通變。令廟堂稟處。
정조 8년 · 목
兵曹判書李★(土+甲)啓言。臣於留門事。有所仰達矣。凡於留門之時。自臣曹另加禁飭。而或値昏夜。易致攔雜。闕門事體。何等至重。深夜留門。尤係自別。而旣無文蹟。使之許入。誠極疏虞。臣意自今爲始。留門命下之後。以某官入來某司。下隸之因事應入者爲幾名。政院成出標紙。仍爲踏印。若宋朝墨敕之制。傳于標信宣傳官及守門將。標紙所錄之外。切勿許入。守門將以某更某官入來某司。下隸幾名入來之意。卽爲牒呈於本曹。依衛所巡更單子之例。翌日一體入啓事。出擧條定式施行。一以爲重事體之重道。一以爲禁攔入之弊。似好矣。敎以。事係變通。兵曹堂上進前奏所見。參判洪良浩曰。每於留門命下時。宣傳官持標信。祗受臣曹後。往立當留之門。依例權閉。防察出入。故朝臣應入應出者外。元無他人混入之弊。固無事乎標紙之憑驗。而長僚所奏。蓋出嚴閽禁之意。別加申飭。亦似無妨矣。參議李致中曰。凡留門之時。宣傳官奉標信。祗受於本曹。且傳下敎曰某門開。某人出送。或某人入來。宣傳官以此擧行。極其嚴密。今若更待標紙。則恐涉煩屑矣。參知鄭存中曰。留門時。必待標信。許某其出入者。旣有聖敎定式施行。則今此政院之又出標紙。事涉煩複。恐不無眩於擧行之弊。臣意則牢守舊規。謹於奉行而已。亦不必更創新制例矣。敎以。事係通變。令廟堂稟處。
정조 8년 · 강
命木覓山烽燧軍番糧變通事。與曾經兵判人相議草記。
정조 8년 · 목
兵曹判書李★(土+甲)啓言。木覓山烽燧軍番糧變通事。頃有商量稟達之敎矣。當初烽軍一百二十名定額時。郊外及近畿居民。以身役入屬。蠲免他役而已。本無料布。而入番時則只給略于番糧。他無聊賴之資。故挽近以來。願入者絕罕。每當有闕。未免苟充。目今應役。殆不成樣。報警重地。極甚疏虞。今番改定界限之後。其所擧行。與前尤別。不可不及今釐正。時存烽軍中。有根著年少壯健者十名。擇爲二番。輪回守直。而朔布總以計之。不足之數。每朔爲二十四兩零。通計一年則合爲二百五十兩零。此則自二軍色加劃。逐朔計給。每於冬節。入番軍五名。造給襦衣。以爲支過之道。鞍峴烽臺。則有難一體變通。木覓山烽軍抄擇餘軍。移充於鞍峴烽軍未充之代。使之擧行。恐合事宜矣。敎以。退與曾經兵判人相議。指一草記。
정조 8년 · 강
憲府啓請申尙權亟施屛裔之典。賜批。大司憲金魯鎭。執義李頤祥。持平趙濟魯鄭萬始。
정조 8년 · 목
府啓以爲。請副司直申尙權。亟施屛裔之典。敎曰。本事委折。予雖未知。而此非經年閱歲上下相持之事。大臣之意何如。左議政李福源曰。其爲人。朝紳之間。固多辭說。而至於臺言中交構云云。臣適出疆。未得聞知矣。金弘淳曰。爲日已久。臺啓臣亦忘置矣。批以。今當歲首。朝家之急先務。莫如保合世臣。目今世臣之在朝者無幾。而若復有渙散不靖之慮。則世道之憂。無大於此。今日諸臣皆以貽燕爲言。而予則曰貽燕之謨。亦當以保合世臣爲第一務也。申尙權本事之如何且無論。臺啓旣以交構爲言。則在朝家明示好惡之道。不可不嚴懲。一以保世臣。一以靖世道矣。仍敎曰。今當歲首。予之祈而期勉之者。無出於靖世道保世臣六字。今日朝會。大臣儒臣臺臣之交口陳規之說。皆以貽燕之先務。亶在上所謂六字。捨此六字。何以做治。顧今世臣之無故在朝者無幾。若有交構之漸。而予不之洞懲。是豈示好惡明黜陟之意也。申尙權本事之如何姑捨是。臺啓中旣以交構爲目。則其在靖世道保世臣之道。不可不嚴懲勵。使在廷大小臣僚。知予若心。依啓。
정조 8년 · 강
飭賑邑虛實相蒙之弊。
정조 8년 · 목
大司憲金魯鎭啓言。目今諸路告歉。丙枕靡寧。賙賑之恩。如保赤子。臣實欽歎。而從古賑法。在精不在濫。故戒在虛張。慮深恩竭。此是設賑時通患。令廟堂預爲申飭諸道道臣。就其賑邑中。如或有當入而不入。不當入而混入。虛實相蒙。徒費公穀之弊。則使之隨現論勘。亦可爲救民荒敷實惠之道矣。從之。
정조 8년 · 강
命山林宿德之士搜訪。